Waldemar Christopher Brøgger
Store norske leksikon,Realfag,Geologi,Geologer
Waldemar Christopher Brøgger var en norsk geolog og forskningsadministrator, kanskje den mest internasjonalt kjente geovitenskapsmann i Norden fra 1890-årene frem til første verdenskrig.
Brøgger studerte zoologi, senere paleontologi og geologi ved Universitetet i Oslo, og ble i 1878 universitetsstipendiat i Oslo. Brøgger ble først ansatt som professor i mineralogi ved Stockholms Högskola (1881) og senere kalt til Universitetet i Oslo, der han ble professor i 1890 og dets første rektor (1907–1911). Han ble utnevnt til æresdoktor ved seks utenlandske universiteter.Han var sønn av Anton Wilhelm Brøgger (1820–1882) og far til Anton Wilhelm Brøgger (1884–1951). Arbeidsområder Brøgger begynte som paleontolog og stratigraf, og arbeidet Die silurischen Etagen 2 und 3 im Kristianiagebiet und auf Eker (1882) brakte den paleontologisk-stratigrafiske vitenskapen et langt skritt fremover. Sammen med Jakob Schetelig kartla han berggrunnen i Oslofeltet, og de studiene han gjorde av mineralene og bergartene herfra, er senere blitt klassiske innen faget. Spesielt bør nevnes arbeidet Die Mineralien der Syenitpegmatitgänge der südnorwegischen Augit- und Nephelinsyenite (1890) og Die Eruptivgesteine des Kristianiagebietes (1–7, 1894–1933). Han bidrog også til kvartærgeologien, blant annet med arbeidet Om de senglaciale og postglaciale niveauforandringer i Kristianiafeltet (1901). Med Strandlinjens beliggenhet under stenalderen i det sydøstlige Norge (1905) kom han inn på grenseområdet mellom geologi og arkeologi. Andre oppgaver Brøgger har en stor del av æren for byggingen av Universitetsbiblioteket, Universitetets Aula og de Naturhistoriske museene på Tøyen. Han tok initiativet til dannelse av Nansenfondet (1896), og betydde mye for Det Norske Vitenskaps-Akademi i Oslo, hvor han var med i ledelsen i perioden 1915–1936. Han var stortingsrepresentant for Aker i årene 1906–1909. Les mer i Store norske leksikon geologi  paleontologi  zoologi  mineralogi  Om Waldemar Christofer Brøgger i Norsk biografisk leksikon Litteratur Hestmark, Geir: Vitenskap og nasjon : Waldemar Christopher Brøgger 1851-1905, 1999, isbn 82-03-22391-5 Sommerfeldt, W.P.: "W.C. Brøggers liv, bibliografisk fremstillet" i Norsk geologisk tidsskrift 20 (1940), 199-249  Ved W.C.Brøggers bortgang : gravferd og minnemøte, utgitt av Det norske videnskaps-akademi i Oslo, 1940